Резолюция на Европейския парламент

от 5 май 2010 година

съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския надзорен орган на глобалната навигационна спътникова система за финансовата 2008 година

ЕВРОПЕЙСКИЯТ ПАРЛАМЕНТ,

като взе предвид окончателните годишни отчети на Европейския надзорен орган на глобалната навигационна спътникова система за финансовата 2008 година,

като взе предвид доклада на Сметната палата относно годишните отчети на Европейския надзорен орган на глобалната навигационна спътникова система за финансовата 2008 г., придружен от отговорите на Органа [1],

като взе предвид препоръката на Съвета от 16 февруари 2010 г. (5827/2010 – C7-0061/2010),

като взе предвид член 276 от Договора за ЕО и член 319 от ДФЕС,

като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности [2], и по-специално член 185 от него,

като взе предвид Регламент (ЕО) № 1321/2004 на Съвета от 12 юли 2004 г. за създаване на структури за управление на европейските сателитни радионавигационни програми [3], и по-специално член 12 от него,

като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 [4], и по-специално член 94 от него,

като взе предвид член 77 от своя правилник и приложение VI към него,

като взе предвид доклада на Комисията по бюджетен контрол (A7-0073/2010),

А. като има предвид, че Сметната палата включи коментари в своята декларация за достоверност относно надеждността и точността на годишните отчети за финансовата 2008 година и законосъобразността и редовността на свързаните с тях операции;

Б. като има предвид положителната декларация за достоверност на Сметната палата, включена в нейния доклад относно годишните отчети на Органа за финансовата 2006 година;

В. като има предвид, че Сметната палата заявява, че не е могла да изрази становище по отношение на надеждността и точността на отчетите на Европейския надзорен орган на глобалната навигационна спътникова система (ГНСС) за финансовата 2007 година и посочва, че цялата структура на проекта "Галилео" е била преработена през 2007 г. и че отчетите на Органа са изготвени в несигурна правна среда;

Г. като има предвид, че Органът получи финансова автономност през 2006 г.;

Д. като има предвид, че на 23 април 2009 г. Парламентът освободи от отговорност изпълнителния директор на Европейския надзорен орган на глобалната навигационна спътникова система (ГНСС) във връзка с изпълнението на бюджета на Органа за финансовата 2007 година [5] и в резолюцията, придружаваща решението за освобождаване от отговорност, Парламентът, наред с другото,

- отбеляза, че бюджетните кредити, които на практика са предоставени на Органа (210000000 EUR), са значително по-малко от предвидените в бюджета поради забавяния в програмата "Галилео",

- изрази загриженост за това, че Сметната палата е констатирала следните слабости по отношение на изпълнението на бюджета: нисък процент на изразходване на бюджетните кредити за поети задължения и за плащания за оперативни дейности (63 % за поетите задължения и 51 % за плащанията); липса на ясна връзка между работната програма на Органа и неговия бюджет; липса на обосновка или документация за трансферите; систематично късно осчетоводяване на нареждания за събиране на вземания; непоследователно представяне на изпълнението на бюджета;

- отбеляза критиката на Сметната палата във връзка с това, че Органът не е успял да предостави в своите отчети достатъчно информация за активите по проекта "Галилео", тъй като до края на 2007 г. не е бил изготвен списък на активите на Европейската космическа агенция (ЕКА),

Бюджетно и финансово управление

1. Изразява съжаление, че Сметната палата е включила коментари в своята декларация за достоверност относно надеждността и точността на годишните отчети за финансовата 2008 година и законосъобразността и редовността на свързаните с тях операции.

2. Констатира, че Органът е взел решение да представи резултатите от своята дейност, без да вземе под внимание факта, че вече няма да управлява програмите "Галилео" и ЕГССНП (Европейска геостационарна служба за навигационно покритие) след приключването на прехвърлянето на неговите активи и средства към Комисията, планирано за края на първото тримесечие на 2008 г.

3. Отбелязва, че Регламент (ЕО) № 683/2008 на Европейския парламент и на Съвета от 9 юли 2008 г. [6] влезе в сила на 25 юли 2008 г. и че въпреки прехвърлянето на отговорността за управлението на програмите "Галилео" и ЕГССНП към Комисията, на 24 декември 2008 г. Комисията е превела по банковата сметка на Органа сума в размер на 95000000 EUR; изразява съжаление, че не е изготвен съответен коригиращ бюджет.

4. Констатира, че вследствие на влизането в сила на Регламент (ЕО) № 683/2008 през 2008 г. е прието твърде съществено намаление на бюджета на Органа (от 436500000 EUR през 2007 г. до 22700000 EUR).

5. Изразява загриженост, че, въпреки че съгласно Регламент (ЕО) № 683/2008 Комисията отговаря за управлението на средствата и изпълнението на европейските програми за спътникова навигация (ЕГССНП и "Галилео") от 1 януари 2009 г., до края на 2008 г. към Комисията все още не са прехвърлени нито дейности, нито активи, а новото разпределение на отговорностите между Комисията и Органа не е отразено в съответните им годишни отчети; в тази връзка узнава от Сметната палата, че Органът е трябвало да разглежда сумата от 58400000 EUR като дълг към Комисията, а не да я вписва като предварително финансиране, получено от Комисията; освен това констатира, че отчетите не е трябвало да включват 55600000 EUR задължения към Европейската космическа агенция, тъй като тази сума съответства на финансовата вноска на Общностите за програмите "Галилео" и ЕГССНП и Комисията носи отговорност за нея.

6. Въпреки това взема предвид отговора на Органа, който се оправдава с аргумента, че Комисията е потвърдила официално, че приема прехвърлянето на активи, считано едва от 31 юли 2009 г., тъй като условията по прехвърлянето бяха договорени с Комисията едва в края на юни 2009 г.

7. Позовава се на препоръките в Специален доклад № 7/2009 на Сметната палата, отправени към Комисията в качеството ѝ на нов ръководител на програмата "Галилео".

Вътрешен одит

8. Признава, че службата за вътрешен одит е провела своя вътрешен одит през ноември 2007 г., а последващите си одити — през октомври 2008 г. и декември 2009 г.; отбелязва, че оставащите две важни препоръки на службата за вътрешен одит, които все още не са изпълнени, се отнасят до деликатни длъжности и длъжностни характеристики.

9. По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 5 май 2010 г. [7] относно резултатите от дейността, финансовото управление и контрола на агенциите.

[1] ОВ C 304, 15.12.2009 г., стр. 100.

[2] ОВ L 248, 16.9.2002 г., стр. 1.

[3] ОВ L 246, 20.7.2004 г., стр. 1.

[4] ОВ L 357, 31.12.2002 г., стр. 72.

[5] ОВ L 255, 26.9.2009 г., стр. 162.

[6] Регламент (ЕО) № 683/2008 на Европейския парламент и на Съвета от 9 юли 2008 г. за продължаване на изпълнението на европейските програми за спътникова навигация (EGNOS и "Галилео") (ОВ L 196, 24.7.2008 г. , стp. 1).

[7] Приети текстове, P7_TA(2010)0139 (вж. стр. 241 от настоящия брой на Официален вестник).

--------------------------------------------------